
BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege privind stabilirea unor măsuri de punere în aplicare a Regulamentului (UE) nr.648/2012 al Parlamentului European şi al Consiliului din 4 iulie 2012 privind instrumentele financiare derivate extrabursiere, contrapărţile centrale şi registrele centrale de tranzacţii, trimisă cu adresa nr. PLx.295/2017, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,

Viorel ŞTEFAN

RAPORT

asupra proiectului de Lege privind stabilirea unor măsuri de punere 
în aplicare a Regulamentului (UE) nr.648/2012 al Parlamentului 
European şi al Consiliului din 4 iulie 2012 privind instrumentele 
financiare derivate extrabursiere, contrapărţile centrale şi 
registrele centrale de tranzacţii
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere în fond, în procedură de urgență, cu proiectul de Lege privind stabilirea unor măsuri de punere în aplicare a Regulamentului (UE) nr.648/2012 al Parlamentului European şi al Consiliului din 4 iulie 2012 privind instrumentele financiare derivate extrabursiere, contrapărţile centrale şi registrele centrale de tranzacţii.
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 18 septembrie 2017.

La dezbaterea proiectului de lege s-a avut în vedere avizul favorabil al Consiliului Legislativ.
Proiectul de lege supus dezbaterii are ca obiect de reglementare asigurarea cadrului legislativ necesar punerii în aplicare a dispoziţiilor Regulamentului (UE) nr. 648/2012 prin:

- indicarea, pentru certitudine juridică, a autorităţilor competente cu urmărirea respectării Regulamentului, respectiv Banca Naţională a României pentru instituţii de credit şi Autoritatea de Supraveghere Financiară pentru celelalte categorii de contrapărţi financiare, destinatare ale actului legislativ UE, respectiv pentru contrapărţile centrale;

- stabilirea autorităţii competente pentru urmărirea respectării de către contrapărţile nefinanciare a obligaţiilor ce le revin conform Regulamentului (UE) nr.648/2012, aceasta fiind Autoritatea de Supraveghere Financiară;

- stabilirea regimului sancţiunilor aplicabil în cazul încălcării dispoziţiilor prevăzute la art.4, 5 şi 7- 11, Titlul II din Regulamentul (UE) nr.648/2012;

- modificarea Legii nr.253/2004 privind caracterul definitiv al decontării în sistemele de plăţi şi în sistemele de decontare a operaţiunilor cu instrumente financiare, pentru a se asigura conformarea la dispoziţiile art. 87 din Regulamentul (UE) nr.648/2012.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat proiectul de lege menţionat mai sus, în şedinţa din data de  04 octombrie 2017.

La lucrările Comisiei și-au înregistrat prezența un număr de 23 deputați, din totalul de 25 de membri.
La dezbaterea proiectului de lege au participat, în calitate de invitați, reprezentanți ai  Ministerului Finanţelor Publice, Băncii Naționale a României şi Autorităţii de Supraveghere Financiară.

În urma examinării proiectului de lege şi a opiniilor exprimate, deputații prezenți la lucrări, au hotărât cu unanimitate de voturi, să supună plenului Camerei Deputaţilor spre dezbatere şi adoptare proiectul de Lege privind stabilirea unor măsuri de punere în aplicare a Regulamentului (UE) nr.648/2012 al Parlamentului European şi al Consiliului din 4 iulie 2012 privind instrumentele financiare derivate extrabursiere, contrapărţile centrale şi registrele centrale de tranzacţii în forma adoptată de Senat.
În raport cu obiectul şi conţinutul său, proiectul de lege face parte din categoria legilor ordinare.

